જેણે મારા પર આત્યંતિક પ્રેમ કર્યો છે અને અગણિત ઉપકાર કર્યા છે એવા મા-બાપને નમસ્કાર કરવા ઋષિઓએ કહ્યું. પશુ સૃષ્ટિના પ્રતિનિધિ તરીકે ગોપાલકૃષ્ણે ગાયને નમસ્કાર કરવા કહ્યું. જેના આંચળને મોઢું લગાડીને દૂધ પીધું તે ગાય માતા થઇ. તેને નમસ્કાર કરો. ત્રીજી વાત, નિસર્ગમાં ભગવાન જુઓ. વૃક્ષ વનસ્પતિના પ્રતિનિધિ તરીકે જેની પાસેથી ફળ, ફૂલ કે છાંયડો પણ મળતો નથી એવી તુલસીનું પૂજન કરવાનું ભારતીય સંસ્કૃતિએ કહ્યું. વૃક્ષ વનસ્પતિમાં ભગવાન જોવાનો અભ્યાસ માનવ ક્યાં કરે? તે માટેનું પવિત્ર સ્થાન એટલે વૃક્ષમંદિર. તેથી વૃક્ષમંદિર એ આધ્યાત્મિક પ્રયોગ છે. તે ભૂમિ પરનો પ્રયોગ નથી, તે માનવના મન અને બુદ્ધિ પરનો પ્રયોગ છે. અહીં ઉપજ મહત્વની નથી, સમજ મહત્વની છે. આજનો દિવસ ‘વૃક્ષમંદિર દિન’ છે. તેથી ‘વૃક્ષમાં વાસુદેવ છે’ આ વિચાર વાગોળીએ. આ કરાલ કલિકાળમાં, દંભ અને આત્મકેન્દ્રિતતાથી ભરેલા આ વિશ્વમાં આ પ્રયોગ એ મરુભૂમિમાં નંદનવન સમાન છે એમાં સંશય નથી.